Neuvoston yhteinen toiminta 2003/473/YUTP, 25 päivältä kesäkuuta 2003, Euroopan unionin osallistumisesta Georgian ja Etelä-Ossetian konfliktin ratkaisemisprosessiin



Virallinen lehti nro L 157 , 26/06/2003 s. 0072 - 0073



Neuvoston yhteinen toiminta 2003/473/YUTP, 25 päivältä kesäkuuta 2003, Euroopan unionin osallistumisesta Georgian ja Etelä-Ossetian konfliktin ratkaisemisprosessiin EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Neuvosto ilmoitti 26 päivänä helmikuuta 2001 haluavansa toimia poliittisesti aiempaa aktiivisemmin Etelä-Kaukasiassa sekä etsiä uusia keinoja, joilla se voi tukea konfliktien ehkäisemis- ja ratkaisemispyrkimyksiä alueella, erityisesti vahvistamalla yhteistyötä Euroopan turvallisuus- ja yhteistyöjärjestön (Etyj) kanssa. (2) Neuvosto hyväksyi 29 päivänä lokakuuta 2001 yhteisen toiminnan 2001/759/YUTP(1) Euroopan unionin osallistumisesta Etelä-Ossetian konfliktin ratkaisemisprosessiin. (3) Yhteisen toiminnan mukainen EU:n osallistuminen Etyjin valtuuskunnan tehtävien toteuttamiseen Georgiassa on tuottanut tulosta ja varmistanut konfliktin osapuolten Georgian ja Etelä-Ossetian pysyvien sihteeristöjen toiminnan Etyjin suojeluksessa sekä auttanut konfliktin ratkaisemisprosessin tärkeimpien välineiden, yhteisen valvontakomitean ja asiantuntijaryhmän kokousten järjestämisessä. (4) EU katsoo, että sen antama apu on vahvistanut sen ja myös Etyjin osuutta konfliktin ratkaisemisessa. (5) Etyj ja yhteisen valvontakomission puheenjohtajat ovat pyytäneet EU:lta lisäapua, ja EU on luvannut antaa lisää rahoitusapua konfliktin ratkaisemisprosessiin. (6) Komissio on lupautunut huolehtimaan tämän yhteisen toiminnan täytäntöönpanosta. (7) Komissio huolehtii siitä, että Euroopan unionin osallistuminen hankkeeseen näkyy asianmukaisella tavalla, ON HYVÄKSYNYT TÄMÄN YHTEISEN TOIMINNAN: 1 artikla 1. Euroopan unioni osallistuu Etelä-Ossetian konfliktin ratkaisuprosessin vahvistamiseen. 2. Tätä varten Euroopan unioni auttaa osaltaan Etyjiä valvontakomission ja asiantuntijaryhmän kokousten rahoittamisessa, konferenssien järjestämisessä valvontakomission suojeluksessa ja valvontakomission tiedotteen julkaisemisessa. 2 artikla 1. Tämän yhteisen toiminnan nojalla myönnetyn rahoitustuen maksaminen edellyttää, että 12 kuukauden kuluessa komission ja Etyjin Georgian valtuuskunnan välillä tehdyn rahoitussopimuksen voimaantulosta pidetään vähintään kaksi yhteisen valvontakomission ja kaksi asiantuntijaryhmän kokousta. Konfliktin osapuolten Georgian ja Etelä-Ossetian on selvästi pyrittävä todelliseen poliittiseen edistymiseen kohti niiden välisten riitojen pysyvää ja rauhanomaista ratkaisua. 2. Neuvosto antaa tämän yhteisen toiminnan täytäntöönpanon komission tehtäväksi 1 artiklan 2 kohdassa esitetyn tavoitteen saavuttamiseksi. Komissio tekee sitä varten Etyjin Georgian valtuuskunnan kanssa rahoitussopimuksen Euroopan unionin rahoitusosuuden käyttämisestä, joka annetaan tukena. 3. Etyjin Georgian valtuuskunta vastaa matkakulujen korvaamisesta, valvontakomission suojeluksessa järjestettävien konferenssien organisoinnista ja valvontakomission tiedotteen julkaisemisesta. Rahoitussopimuksessa määrätään, että Etyjin Georgian valtuuskunta huolehtii EU:n osallistumisen näkyvyydestä. 4. Komissio toimii Tbilisissä olevan lähetystönsä kautta läheisessä yhteistyössä Etyjin Georgian valtuuskunnan kanssa valvoakseen ja arvioidakseen edistystä ja varmistaakseen toiminnan tuloksellisuuden sekä tuen oikean käytön 1 artiklan 2 kohdassa määriteltyihin tarkoituksiin. 5. Komissio raportoi kirjallisesti tämän yhteisen toiminnan täytäntöönpanosta neuvostolle puheenjohtajavaltion kautta yhteisen ulko- ja turvallisuuspolitiikan korkeana edustajana toimivan neuvoston pääsihteerin avustamana. Komission tiedot perustuvat erityisesti Etyjin Georgian valtuuskunnan säännöllisiin raportteihin, joita valtuuskunta toimittaa sen ja komission välisen 2 artiklan 2 kohdassa määrätyn sopimussuhteen mukaisesti. 3 artikla 1. Rahoitusohje 1 artiklan 2 kohdassa mainittuja tarkoituksia varten on 160000 euroa. 2. Edellä 1 kohdassa mainitulla määrällä rahoitettavia menoja hallinnoidaan Euroopan unionin yleiseen talousarvioon sovellettavien Euroopan yhteisöjen menettelyjen ja sääntöjen mukaisesti, lukuun ottamatta sitä, että mahdollinen ennakkorahoitus ei jää Euroopan yhteisön omaisuudeksi. 4 artikla 1. Tämä yhteinen toiminta tulee voimaan 1 päivänä heinäkuuta 2003. Sen voimassaolo päättyy 30 päivänä kesäkuuta 2004. 2. Tätä yhteistä toimintaa tarkastellaan uudelleen kymmenen kuukauden kuluttua sen voimaantulosta. 5 artikla Tämä yhteinen toiminta julkaistaan Euroopan unionin virallisessa lehdessä. Tehty Brysselissä 25 päivänä kesäkuuta 2003. Neuvoston puolesta Puheenjohtaja G. Papandreou (1) EYVL L 286, 30.10.2001, s. 4.